DA Den Europæiske Unions Tidende CE 78/739

(2004/C 78 E/0788)

SKRIFTLIG FORESPØRGSEL E-2447/03

af Marie-Arlette Carlotti (PSE) til Kommissionen

(23. juli 2003)

Om: Bestemmelser til gennemførelse af faglige og finansielle bistandsforanstaltninger til fordel for traditionelle AVS-bananleverandører

Som led i de faglige og finansielle bistandsforanstaltninger til fordel for traditionelle AVS-bananleverandører fastsætter Kommissionen de årlige finansieringsbeløb for hvert enkelt land ud fra en beregningsmetode, hvor der tages højde for konstaterede afvigelser i konkurrenceevnen mellem AVS-modtagerstater og tredjelande, som leverer bananer, og bananproduktionens betydning for de pågældende landes økonomi (Kommissionens forordning (EF) nr. 1609/1999 (1)).

Ved udregningen af afvigelserne i konkurrenceevnen anvender Kommissionen den gennemsnitlige referencepris pr. ton bananer produceret i hver enkelt AVS-modtagerstat. Denne pris er en cif-pris (cost, insurance, freight). Det lader til, at cif-prisen på AVS-bananer omregnes på basis af bananernes statistiske toldværdi som opgjort af Eurostat. Den manglende fællesskabsharmonisering af toldregistreringen af AVS-bananer fører imidlertid til betydelige prisforskelle mellem medlemsstaterne. I øvrigt blev de samme statistiske oplysninger anvendt af Kommissionen ved gennemførelsen af den første forordning om en støtteordning for leverandører (Rådets forordning (EF) nr. 2686/94 (2)), men med modsat formål.

Disse bestemmelser til gennemførelse af Rådets og Parlamentets politik fører til uensartet behandling af modtagerstaterne.

Vil Kommissionen af hensyn til gennemsigtigheden offentliggøre de anvendte variabler og de beregninger, som ligger til grund for tildelingen af midlerne i 1999, 2000, 2001, 2002 og 2003?

Vil Kommissionen offentliggøre samtlige data, der er anvendt ved beregningen af den gennemsnitlige referencepris (cif) på bananer i hver AVS-stat i 1999, 2000, 2001, 2002 og 2003, samt de gennemsnitlige referencepriser (cif) i AVS-modtagerstaterne i samme periode?

Påtænker Kommissionen at ændre sin beregningsmetode, så den bliver mere retfærdig og gennemsigtig i fremtiden?

Svar afgivet på Kommissionens vegne af Poul Nielson

(5. september 2003)

Kommissionens forordning (EF) nr. 1609/1999 af 22. juli 1999 fastsætter gennemførelsesbestemmelserne til Rådets forordning (EF) nr. 856/1999 om fastlæggelse af en særlig ramme for bistand til traditionelle AVS-bananleverandører, og den indeholder en metode, som skal anvendes ved beregning af de årlige individuelle beløb. I henhold til artikel 3 i gennemførelsesbestemmelserne er det de cif-priser, der offentliggøres af Eurostat, som anvendes. Det vil sige, at der anvendes officielle statistikker, som kan konsulteres på Comext-databasen (3).

Som følge af et brev fra producentorganisationen i Elfenbenskysten og et møde mellem dens repræsentanter og Kommissionen bliver den påståede mangel på harmonisering af medlemsstaternes indsamling af data undersøgt.

Med hensyn til de forskellige kriterier, der anvendes til sammenligning af den nuværende særlige rammebistand og bananordningen fra 1994, har EU været nødt til at foretage store ændringer af ordningen for handel med bananer af hensyn til Verdenshandelsorganisationens bestemmelser, som EU er nødt til at tage hensyn til i sin udviklingspolitik.

Kommissionen er ikke bekendt med, at der skulle være opstået skævvridninger mellem støttemodtagerne. Når den i konkurrencesammenhæng svageste AVS-aktør indtil nu har modtaget størst støtte, er det i overensstemmelse med rammebistandspolitikken, som går ud på at hjælpe de mindst konkurrencedygtige AVS-leverandører. I henhold til bestemmelserne skal der fra 2004 anvendes en reduktionskoefficient på alle støttemodtagere, men reduktionen vil være lavere for de AVS-lande, der har forbedret deres konkurrenceevne, idet den vil være proportionel med forbedringen.

Ingen af støttemodtagerne har nogensinde sat spørgsmålstegn ved, om de beregninger, der anvendes til at bestemme de årlige individuelle beløb, er korrekte. Selv producentrepræsentanterne fra Elfenbenskysten understregede på det ovenfor nævnte møde, at Kommissionen efter deres opfattelse altid havde anvendt metoderne i Kommissionens forordning på en korrekt og fair måde.

(1) EFT L 190 af 23.7.1999, s. 14.

(2) EFT L 286 af 5.11.1994, s. 1.

(3) Disse oplysninger findes i Comext-databasen, som er åben for Parlamentet.